**Pakkumusmenetluse kutse ja tingimused**

Rakvere Linnavalitsus kuulutab välja pakkumusmenetluse  Rakvere linna ühisveevärgi ja -kanalisatsiooni arendamise kava aastateks 2022-2035 üle vaatamiseks ning täiendamiseks Rakvere linna ühisveevärgi ja -kanalisatsiooni arendamise kavaks aastateks 2026-2038.

**1. PAKKUMUSMENETLUSE ISELOOMUSTUS**

**1.1. Pakkumusmenetluse kutse esitaja:**

Nimi: Rakvere Linnavalitsus

Aadress: Lai tn 20, 44308 Rakvere, Eesti Vabariik

Telefon: 322 5870

E-post: **linnavalitsus@rakvere.ee**

**1.2. Pakkumusmenetluse eest vastutav isik:**

nimi: Mati Jõgi

ametikoht: linnavaraspetsialist

telefon +372 322 5883

e-post: mati.jogi@rakvere.ee

**2. Pakkumusmenetluse objekti kirjeldus:**

Rakvere linna ühisveevärgi- ja kanalisatsiooni arendamise kava aastateks 2026-2038 peab sisaldama teavet, mis sätestatud ühisveevärgi ja -kanalisatsiooni seaduse § 14 lõikes 1. Prioriteetsete investeeringuprojektide kava tuleb koostada lühiajalises perspektiivis ( 4 aastat) ja pikaajalises perspektiivis ( kuni kava määratud lõppajani so 2038). Meetmete ning investeeringute kava ellu viimiseks peab olema lisatud finantsanalüüs.

Kava lisadena peab olema vormistatud

1. Investeeringuprojektide loetelu
2. Lühi- ning pikaajaline investeeringuprojektide programm tänavate ja aastate kaupa
3. Liitumata kinnistute loetelu koos ühenduse rajamise aasta või ajaperioodiga
4. Investeeringuprojektide joonis linnaplaanil

Kava peab sisaldama kava eelneva lühiajalise perioodi 2022-2025 ( kuni lepingu sõlmimise ajani) tegevuste ülevaadet, sh hinnangut nimetatud perioodiks kavandatud eesmärkide saavutamisele ning investeeringuprojektide ellu viimisele, käesoleva hetke valdkonna olemasolevate probleemide kirjeldust Rakvere linnas, ülevaadet perioodi jooksul keskkonna ning muude asjaolude muutustest, mis mõjutavad või võivad mõjutada uue perioodi 2026-2038 kava eesmärke ja investeerimisprojektide ellu viimist.

Kava koostamisel arvestatakse ühisveevärgi ja – kanalisatsiooni seadusest jt teistest asjakohastest seadusandlikest aktidest lähtuvate nõuetega, vesikonna veemajanduskavaga, Rakvere linna ühisveevärgi ja -kanalisatsiooni arendamise kavaga aastateks 2022-2035, Rakvere linna arengukavaga 2024-2030, Rakvere linna üldplaneeringuga.

Kava lõppversioon koos kõigi lisadega vormistatakse digitaalselt, muuhulgas edaspidist redigeerimist võimaldavas vormingus.

Kava esitatakse Tellijale vastuvõtmiseks hiljemalt **15.september 2025**.

**3. Pakkumuse hind**

3.1 Pakkumuse hind peab sisaldama kava koostamise kõiki kulusid, sealhulgas kehtivaid makse ning :

3.1.1. konsultandi kulusid töökohtumisteks Rakvere Linnavalitsuse ning Aktsiaselts Rakvere Vesi esindajatega Rakvere linnas;

3.1.2. kava eelnõu tutvustamise konsultandi kulusid ühel avalikul koosolekul Rakvere linnas enne kava vastuvõtmist Rakvere Linnavalitsuse poolt;

3.1.3. kava eelnõu tutvustamise konsultandi kulusid kava menetleva Rakvere linnavolikogu vastava komisjoni koosolekul ning Rakvere linnavolikogu istungil;

3.1.4.konsultandi töökulu, mis seotud kava kooskõlastamisega Põllumajandus- ja Toiduameti ning Terviseametiga;

3.1.5. kava eelnõu muutmise, täiendamise, parandamisega jne seotuid kulusid kuni kava kehtestamiseni Rakvere linnavolikogu poolt;

3.2. Peale konsultandiga töövõtulepingu sõlmimist saab Rakvere Linnavalitsus anda konsultandi kasutusse Rakvere linna ühisveevärgi ja -kanalisatsiooni arendamise kava 2022-2035 digitaalsel kujul;

3.3. Pakkumuse hind esitatakse hinnapakkumuses käibemaksuta.

3.4. Hinnapakkumus peab kehtima vähemalt 30 päeva.

**4. Pakkujale esitatavad tingimused**

4.1. Pakkuja peab olema registreeritud äriregistris;

4.2. Pakkuja ei või olla pankrotis või likvideerimisel, tema suhtes ei ole algatatud pankrotimenetlust, tema äritegevus ei või olla peatatud ning ta ei või olla muus sellesarnases seisukorras tema asukohamaa seaduse kohaselt;

4.3. Pakkuja suhtes ei või olla algatatud sundlikvideerimist või muud sellesarnast menetlust tema asukohamaa seaduse kohaselt;

4.4. Pakkujal peavad olema nõuetekohaselt täidetud õigusaktidest tulenevad riiklike maksude tasumise kohustused;

4.5. Pakkujal ei tohi olla pakkumuste esitamise kuupäeva seisuga ning peale pakkumiste esitamise kuupäeva saabumist Rakvere linna ees mistahes lepingust või lepinguvälistest suhetest tulenevaid võlgnevusi.

**5. Pakkumuse esitamine**

5.1. Pakkumus peab olema alla kirjutatud pakkuja seadusliku esindaja või tema volitatud isiku poolt.

5.2. Pakkumuses peab sisalduma:

5.2.1 pakkuja nimi, aadress, registrikood;

5.2.2 pakkumuse hind (tingimuste punkt 3 kohane hinnapakkumus ).

5.3. Pakkumuse esitamise tähtaeg on **14.02.2025 kell 12.45**.

5.4. Pakkumus tuleb esitada digitaalselt allkirjastatuna ühes digikonteineris Rakvere Linnavalitsuse e-posti aadressil **pakkumused@rakvere.ee**. Lisada märge „Mitte avada enne 14**.**02.2025 kell 13.00".

**6. Pakkumuste vastavuse kontrollimine, kvalifitseerimine ja hindamine**

6.1. Pakkumuste ning pakkujate vastavust kontrollib pakkumusmenetluse korraldaja.

6.2. Tingimustele mittevastav pakkumus või pakkuja lükatakse tagasi.

6.3. Eduka pakkumuse aluseks on hinnapakkumusega esitatud madalaim hind ( käibemaksuta).

6.4. Vajadusel otsustab pakkumusmenetluse korraldaja pakkujatega edasiste läbirääkimiste pidamise.

6.5. Rakvere Linnavalitsus jätab endale õiguse lükata tagasi kõik pakkumused, kui pakutud maksumus ületab selleks eelarves planeeritud summa.

**7. Lepingu sõlmimine**

7.1 Rakvere Linnavalitsus teeb edukaks tunnistatud pakkumuse esitanud pakkujale ettepaneku lepingu sõlmimiseks pakkumuskutses  toodud  tingimustel. Leping sõlmimise aluseks on käesolevad pakkumusmenetluse dokumendid, edukaks tunnistatud pakkumus ning läbirääkimistel kokkulepitud tingimused. Vajadusel on enne lepingu sõlmimist Rakvere Linnavalitsusel ja eduka pakkumuse esitanud pakkujal õigus pidada läbirääkimisi, välja arvatud pakkumusega esitatud lepingu hind. Töö eest tasumine toimub kahes osas :

a) 80% lepingu hinnast peale kava vastuvõtmist Rakvere Linnavalitsuse poolt;

b) 20% lepingu hinnast peale kava kehtestamist Rakvere linnavolikogu poolt;

E-arve esitamise aluseks on lepingu poolte poolt allkirjastatud töö üleandmise-vastuvõtmise akt.